Jørn Dohrmann (DF), 2008-05-14:
Jeg vil gerne starte med at takke for, at vi får den her forespørgsel om netop sådan et godt emne, og vi bør selvfølgelig alle sammen tage det alvorligt, når det handler om natur og miljø.
Vi ved, at der er rigtig mange folk, der også tager det alvorligt, og uanset om OECD kommer med nogle anbefalinger, så ved vi, at der er mange folk, der selvfølgelig gør, hvad de kan, for at naturen får det bedre.
Det har regeringen og Dansk Folkeparti også gjort siden 2001, hvor vi fik, man kan i hvert fald sige medansvar for, at det er gået så godt, som det også er gået her.
Man har allerede hørt mange ting i dag, og de fleste af dem, der fra oppositionens side har udtrykt sig fra talerstolen, er negative.
Man glemmer helt, at da venstrefløjen selv havde regeringsmagten i Danmark, fik vi 51 anbefalinger fra OECD, som drejede sig om, at det kunne blive bedre, og at man kunne gøre noget anderledes.
Nu er man så nede på 37 anbefalinger.
Det er et enormt stort fremskridt, som jeg ser det, og vi skal da anerkende det og rose hinanden for, at det er gået rigtig godt.
Hvorfor er det så gået så godt?
Det er jo nok, fordi den miljøpolitik, som bliver ført, bl.a. bliver ført med støtte fra Dansk Folkeparti.
Nogle af de ting, som vi har gjort for at gøre det bedre, er jo bl.a. at lave sådan noget som nationalparker - noget, der ikke havde eksisteret før, men er kommet til, efter at vi fik et regeringsskifte i 2001 - hvor vi giver noget til naturen, hvor befolkningen kan være med til at gøre en forskel, og hvor dyrene får det bedre ude i skoven og i de områder.
Vi har samtidig givet bedre adgang til naturen, vi har f.eks. lavet frivillige aftaler med Danmarks Naturfredningsforening, landbruget, Friluftsrådet og Dansk Skovforening netop for at etablere flere adgange til bl.a. naturen.
Så er der nogle, der siger, at vi nu skal fokusere på alt andet end det, vi allerede har fokuseret på.
Det er også rigtigt, vi skal gå videre, vi skal prøve at se på, hvor vi har andre store problemer.
Der er det rigtigt, som det også bliver nævnt, at luftforureningen selvfølgelig er et problem, som vi skal have særlig fokus på.
Jeg kan bare ikke forstå, hvorfor resten af oppositionen her i Folketinget ikke bakker op om det, Dansk Folkeparti siger.
Skal der f.eks. monteres partikelfiltre og den slags ting, så skal det gælde alle lastbiler, der kører ind over grænsen, uanset om de er polsk indregistreret, eller om de er dansk indregistreret.
Så gør vi noget ved partikelforureningen, fordi vi jo netop fjerner de partikler, der befinder sig uden for, man kan sige, landets grænser, når de kommer ind over, og vi indfører også det, at skulle man køre bare en meter fra miljøzonen, så har det også påvirkning på de folk, som bor helt inde i centrum af miljøzonen.
Mange af partiklerne flytter sig altså fra andre lande, og hvis vi kan være med til at sætte fokus på det her problem, skal vi gøre det.
Så jeg mener, at der er mange ting, vi kunne være med til at gøre bedre, og der er mange ting, som vi allerede har lavet om.
Jeg tænker selvfølgelig også på bilbeskatningen, hvor vi, på den måde vi skruede afgiftssystemet sammen, sidste gang vi lavede det om, også lagde op til, at folk skulle vælge de mindre forurenende biler.
Det er også utrolig vigtigt.
Så må jeg også bare erkende, at Dansk Folkeparti bl.a. har været med til at afsætte den miljømilliard, som vi har brugt, men vi har så sandelig også sagt, at vi fortsætter den linje med en ny miljømilliard til gavn for natur og miljø, hvor vi netop sætter fokus på bl.a. vand og natur.
Og som jeg har sagt før, har vi også udpeget nationalparker.
Så det går rigtig godt, og jeg er sikker på, at jo længere tid vi i Dansk Folkeparti er med til at støtte regeringen, jo bedre får naturen det.
Jeg synes, at hr. Torben Hansen lægger det rigtig godt frem.
Det er bare alt for slapt.
Altså, vi har jo sagt, hvad der skal til, vil jeg sige til hr. Torben Hansen. Det er jo netop, at man går ind i den dialog og siger: Alle de biler, der kommer over den dansk-tyske grænse, eller hvor de nu kommer ind, skal have monteret et partikelfilter.
Det vil vi gerne være med til at indføre, men jeg kan forstå, at hr. Torben Hansen ikke ønsker at sikre dem ude i landområderne.
Hr. Torben Hansen og Socialdemokraterne ønsker ikke at sikre de byer, der har under 10.000 indbyggere, en mindsket partikelforurening.
Hr. Torben Hansen ønsker heller ikke at være med til at påvirke, så vi får de andre lande mere engageret i den her debat, og måske tvinge nogle af de udenlandske vognmænd, som hver eneste dag i hundredvis, i tusindvis, kører deres lastbiler ind over grænserne.
Det kunne man jo, hvis man var modig og virkelig ville noget på det her område, som jeg kan forstå at Socialdemokratiet alligevel ikke vil - man vil bare slå sig op på miljøzoner, men rent faktisk gør man ingenting.
Jeg må bare sige til hr. Torben Hansen, at vi for lang tid siden også indførte en pulje, som gjorde, at man kunne sige: Vi vil gerne have nogle partikelfiltre monteret, kan vi få et tilskud til det?
Ja, der er afsat et tilskud til netop partikelfiltre.
Vi har jo allerede i den her regeringsperiode lagt op til, at der her skal ske forbedringer.
Så fra min side må jeg bare sige, at vi har taget nogle ting frem, nogle redskaber frem, som ville gøre, at man kunne mindske partikeludslippet, men jeg kan bare konstatere, at venstrefløjen jo overhovedet ikke vil være med til nogle skrappe sanktioner, kan man kalde det, nogle skrappe initiativer på det her område.
Man vil hellere bare have en retorik, som man tror befolkningen hopper på.
Men rent faktisk at gøre noget i den yderste konsekvens ønsker man åbenbart ikke fra hr. Torben Hansens side.